Ólíklegt þykir að dragi til tíðinda í viðræðum um myndun nýs meirihluta í Reykjavík í dag. Þetta er samdóma álit þeirra borgarfulltrúa sem fréttastofa náði tali af í morgun. Oddvitar flestra flokka svara ekki símtölum fréttamanna.
Oddvitarnir halda spilunum þétt að sér og gefa ekki kost á viðtölum. Aðrir borgarfulltrúar sem fréttastofa ræddi við í morgun segjast bíða frétta. Marta Guðjónsdóttir borgarfulltrúi Sjálfstæðisflokksins segir að allir séu að tala við alla. Borgarfulltrúar Sjálfstæðisflokksins hittast eftir hádegi og bera saman bækur sínar. Hjálmar Sveinsson borgarfulltrúi Samfylkingarinnar segir að málið sé alfarið í höndum oddvitanna, hann hefur ekki verið boðaður á fund í dag. Í sama streng tekur Árelía Eydís Guðmundsdóttir borgarfulltrúi Framsóknarflokksins. Kolbrún Baldursdóttir borgarfulltrúi Flokks fólksins var einn fárra oddvita sem fréttastofan náði sambandi við í morgun. Hún segist hafa talað við alla odvitana í síma en að hún hafi ekki verið boðuð á fund, hvorki í gær né í dag. Hún telur að helgin líði án þess að það dragi til tíðinda. Alexandra Brím borgarfulltrúi Pírata segist vita lítið og benti á oddvitann, Dóru Björt Guðjónsdóttur. Ragnhildur Alda Vilhjálmsdóttir borgarfulltrúi Sjálfstæðisflokksins segir að flokkarnir séu að skoða stöðuna í sínum baklöndum og býst ekki við neinum tíðindum fyrr en eftir helgi. Bjarni Benediktsson formaður Sjálfstæðisflokksins segir að fjöldi flokka geri viðræðurnar erfiðari og flóknari.
Ég hef nú verið frekar talsmaður þess að við reynum að hafa færri flokka saman en í Reykjavík er komin upp mjög sérstök staða eins og ég horfi á það. Ekki er langt síðan að R-listinn og Sjálfstæðisflokkurinn voru að reyna að bítast um meirihluta stuðning í borginni. Nú eru 8 framboð með fulltrúa í borgarstjórn og að hluta til er það að það er búið að það er nýlega búið að fjölga mjög borgarfulltrúum. Það býr til dálítið flóknari sviðsmynd
En mér finnst athyglisvert hvernig þessi mikla breyting sem hefur orðið á fjölda framboðanna er að spilast út núna í viðræðunum.
Hvaða möguleika sér Katrín Jakobsdóttir forsætisráðherra í spilunum?
Það eru auðvitað heilmargir möguleikar en það sem mér sýnist nýir borgarfulltrúar, sem ég óska til hamingju með kjörið, er að gera í raun og veru að gefa sér tíma til að ræða saman og mér finnst það ekkert óeðlilegt. Það eru töluverðar breytingar á skipan mála og ekkert óeðlilegt að þau gefi sér tíma til þess að ræða hvert við annað og sitt bakland væntanlega.
Ólíklegt þykir að dragi til tíðinda í viðræðum um myndun meirihluta í borginni um helgina. Oddvitar flokkanna halda spilunum þétt að sér.